Alkoholinis kokteilis

Alkoholinis kokteilis ( 'gaidžio uodega') – alkoholinis gėrimas, gaminamas įvairių stiprių alkoholinių gėrimų, natūralių vynų, alaus ir kitų gėrimų pagrindu, maišant juos tarpusavyje bei su papildomais komponentais: sultimis, sirupais, pieno produktais, kompotais, šviežiais vaisiais bei uogomis.

Istorija 
Pirmieji kokteilius dar prieš 100 metų pradėjo gerti amerikiečiai. Pradžioje tai buvo įvairių gėrimų mišiniai. Vykstant gaidžių peštynėms, smuklių šeimininkai norėjo prisivilioti kuo daugiau žiūrovų ir ėmė ruošti spalvingus, skirtingų santykinių tankių gėrimų mišinius. Jų spalvos primindavo gaidžio uodegas, nuo ko, kaip manoma, kilo gėrimų pavadinimas cocktail ('Gaidžio uodega').

Į Europą pirmą kartą atkeliavo į Pasaulinę Paryžiaus parodą 1889 m. Iš čia greitai paplito po visas žemyno šalis ir tapo mėgstamu gėrimu.

Šiuolaikiniai kokteiliai žymiai skiriasi nuo savo pirmtakų. Jeigu pastariesiems paruošti svarbiausias dėmesys buvo skiriamas spalvingumui, tai dabar, be spalvų derinio, svarbu yra gėrimo aromatinės bei skoninės savybės. Be to, dabar kokteiliai gerokai silpnesni, nes gėrimų pilama po mažai, tik dėl aromato.

Gaminimas

Įranga ir reikmenys 
Kokteiliai dažnai geriami prie baro. Namuose, jei nėra specialaus baro, ruošiantis priimti svečius rekomenduojama pastatyti atskirą stalelį kokteilių gaminimui ir turėti būtiniausių reikmenų: mikserį, plakiklį arba šeikerį (specialų sandariai uždaromą indą kokteiliams maišyti), indelį sultims spausti, ilgą šaukštą, sietelį, menzūrėlę, trintuvę (prieskoniams sutarkuoti), įvairių taurių, šiaudelių ir kt.

Pusgaminiai 
Kokteiliams gaminti vartojami įvairūs pusgaminiai: sirupai, esencijos, morsai, stipri kava ir arbata, plakta grietinėlė, želė, nealkoholiniai gėrimai (pvz., sultys, limonadas, gėrimas Gaiva).

Sirupai vartojami todėl, kad jie geriau susimaišo su kitais komponentais, pagreitina gaminimo procesą, be to, kokteiliai būna skaidresni, tuo tarpu cukrus atšaldytuose gėrimuose lėtai tirpsta ir kokteiliai būna neskaidrūs. Aromatiniams sirupams gauti vartojamas cukraus sirupas ir tokie produktai, kokį sirupą norima gauti.

Paruošimas 
Kokteiliai, į kurių sudėtį įeina putojantys gėrimai, gaminami tiesiog taurėse. Daugumai kokteilių vaisiai, uogos bei kiti komponentai dedami, kai kokteiliai išpilstomi į taures.

Paprastai kokteiliams vartojamas stambiais gabalais sukapotas (slyvos dydžio) ledas. Tačiau vaisiniams ir putojantiems – labiau tinka smulkiai kapotas ledas (frape).

Kokteiliai į stalą, patiekiami atšaldytose taurėse. Tam tikslui taurės sustatomos ant ledo, kol aprasos, arba į taurę įdėjus ledo gabaliukų, sukama, kol atšals stiklas. Susidaręs vanduo išpilamas. Po to gėrimas išpilstomas į taures ir tuoj pat patiekiamas. Taurės turi būti ypač švarios ir blizgėti.

Puošiami kokteiliai įvairių spalvų ledo gabaliukais, šviežiomis, šaldytomis, spirite arba degtinėje mirkytomis uogomis bei vaisiais, įvairiai supjaustytais citrusiniais vaisiais bei iš jų žievelių išpjaustytomis figūrėlėmis. Taurių kraštai 0,5 cm pločio juosta iš vidaus ir išorės suvilgomi apelsino ar citrinos gabalėliu. Po to taurės apverčiamos į smulkų cukrų arba cukraus pudra, kad šis gerai priliptų prie kraštų. Taip dažniausiai puošiami desertiniai kokteiliai. Stiprių kokteilių paviršių galima pabarstyti tarkuota apelsino ar citrinos žievele.

Rūšys

Pagal gaminimo būdą 
Pagal gaminimo būdą kokteiliai gali būti plakti, maišyti, sluoksniuoti.

Plakti kokteiliai 
Kokteiliai gaminami iš įvairių stiprių gėrimų su pieniškais arba grietininiais ledais ir pan. Į indelį sudedami grietininiai ledai, supilamas sirupas arba sultys ir alkoholiniai gėrimai (brendis, likeris ir kt.). Pastarieji maišomi, derinant skonius ir spalvas. Supylus receptūroje nurodytus gėrimus, kokteiliai suplakami plakikliu.

Maišyti kokteiliai 
Recepte nurodyti komponentai sumaišomi specialiame inde arba sandariai uždarytame stiklainyje. Išpilsčius į taures, įdedama vaisių bei ledo gabaliukų.

Sluoksniniai kokteiliai 
Į sluoksniuotų kokteilių sudėtį įeina kelių skirtingų spalvų gėrimai, kiaušinio trynys bei kiti produktai papuošimui.

Ruošiant, taurė truputį palenkiama ir jos sienele pilami gėrimai, priešingu atveju gėrimai susimaišys tarpusavyje. Būtinai gėrimai pilami pagal santykinį tankį, t. y. sunkiausi gėrimai pilami pirmiausia, po to lengvesni ir lengviausi, pvz., pirma pilami likeriai, po to įmušamas kiaušinio trynys, vėliau pilami desertiniai vynai, brendis ir t. t.

Šiems kokteiliams gėrimai turi būti labai gerai atšaldyti. Kiaušinio trynys paprastai į taurę dedamas, kai joje jau įpiltas koks nors gėrimas. Be to, kiaušinio trynį galima pabarstyti smulkiai kapotu šokoladu, riešutais, įvairios spalvos žele ir pan.

Sluoksniuoti kokteiliai geriami vienu gurkšniu. Šiaudelis prie jų neduodamas. Kokteilių receptuose komponentai paprastai surašomi tokia tvarka, kokia reikia juos pilti.

Pagal sudėtį

Stiprūs kokteiliai 
Paprastai būna apie 10-30° stiprumo. Kadangi jie sužadina apetitą, tai paduodami kaip aperityvai prieš valgį, gerai atšaldyti.

Šiems kokteiliams gaminti naudojami įvairūs alkoholiniai gėrimai, konservuoti vaisiai, sultys, sirupai ir kt.

Puošiami įvairiai: iš citrinos ar apelsino žievelės išpjauta spirale, skiltelėmis ar kitaip supiaustytais vaisiais. Jei puošiama citrinos arba apelsino griežinėliu, pastarasis įpjaunamas iki pusės ir užmaunamas ant taurės krašto. Be to, šviesios spalvos kokteilius galima puošti įvairiaspalviais ledo gabaliukais, kuriuose gali būti užšaldyti rūtos šakelė, mėtos lapelis ir pan. Ledas kokteiliams dažomas įvairiais sirupais bei vaisių, uogų sultimis. Nepatariama šių kokteilių paduoti spalvoto stiklo taurėse, nes nuo to nukenčia jų spalvingumas.

Stiprūs kokteiliai paduodami aukštose kūgio arba apvalios formos taurėse ir geriami pro šiaudelį, įdėtą į taurę arba visus šiaudelius sustačius į atskirą vazelę.

Prie stiprių kokteilių paduodami įvairūs sumuštiniai.

Desertiniai kokteiliai 
Geriami pavalgius, nes jų sudėtyje yra gana daug cukraus. Šiems kokteiliams paruošti vartojami: desertiniai vynai, likeriai, brendžiai, degtinė bei romas, vaisių sultys, sirupai, ledo gabaliukai, vaisiai bei uogos.

Paduodami paprastai 150–250 ml talpos taurėse, kurių kraštai puošiami cukrumi, o patys kokteiliai – įvairiais vaisių, uogų ar jų mišinio vėrinukais, citrinos, apelsino griežinėliu arba iš šių vaisių žievelės išpjauta spirale ir t. t. Papuošti taip pat tinka rūtos šakelė ar mėtos lapelis.

Prie desertinių kokteilių paduodami vaisiai, uogos, konditeriniai gaminiai, šokoladas.

Putojantys kokteiliai 
Šie kokteiliai nuo kitų skiriasi tuo, jog į jų sudėtį įeina daugiau putojančio vyno ir kitų putojančių gėrimų, pvz., limonado, gazuoto vandens.

Putojančių kokteilių tėvynė – Anglija, tačiau ir pas mus šie kokteiliai pasidarė populiarūs. Paprastai paduodami stipriai atšaldyti, todėl yra gaivinantys. Geriami tuoj pat pagaminus ir nemaišant, priešingu atveju jie tampa neskanūs. Ruošiami tiesiog taurėse. Putojantys gėrimai daugiausia vartojami sausi arba pusiau sausi, tada kokteiliai ilgiau putoja. Jei gazuotas vanduo mažai putoja, į taurę galima įberti truputį cukraus pudros.

Putojantys kokteiliai paduodami aukštose taurėse.

Kokteiliai su vaisiais 
Šiems kokteiliams būdinga tai, kad dedama daug ledo – nuo 1/3 iki 1/2 kokteilio tūrio. Kokteilių su vaisiais stiprumas – 2-8° alkoholio. Juos ypač malonu gerti karštomis dienomis. Vartojami švieži, cukruje laikyti ar šaldyti vaisiai bei uogos. Ypač gero skonio bei aromato yra kokteiliai, paruošti su šviežiomis uogomis arba vaisiais, tik prieš vartojimą juos reikia gerai nuplauti ir užberti cukrumi. Kadangi obuoliai ir kriaušės supjaustyti tamsėja, juos reikia palaikyti rūgštintame vandenyje (2 g citrinos rūgšties 0,5 l vandens).

Kokteiliai su vaisiais ruošiami stiklainyje arba taurėje. Iš pradžių į taurę sudedami kubeliais arba kitokia forma supjaustyti vaisiai ar uogos, po to pilami gėrimai. Kokteilis pamaišomas šaukšteliu, ir sudedamas ledas. Jei recepte nurodytas limonadas, gazuotas vanduo ar putojantis vynas, jie įpilami prieš pat paduodant į stalą ir kokteilis daugiau nemaišomas. Vaisių ar uogų vienai kokteilio porcijai imama nuo 10 iki 30 g.

Kokteiliai su vaisiais patiekiami didelėse plokščiose taurėse. Prie jų paduodamas šiaudelis ir mažas šaukštelis arba smeigtukas vaisiams bei uogoms.

Kokteiliai su kiaušiniu ir pienu 
Paruošti vartojami ypač švieži kiaušiniai arba tik jų tryniai. Šiaurės Amerikoje šie kokteiliai gaminami su kiaušiniu, alumi, prieskoniais ir paduodami pašildyti.

Stiprumas būna įvairus – nuo 3 iki 12°. Kokteiliai plakami, nes būtina, kad kiaušiniai gerai išsiplaktų. Pagaminti jie nelaikomi, nes netenka išvaizdos bei skonio.

Kokteiliai su kiaušiniu paprastai gaminami po 100–200 ml ir geriami pro šiaudelį dažniausiai atšaldyti, nors galima gaminti šiltus ir netgi karštus.